39. schôdza NR SR - 3.deň - A. dopoludnia
Dátum: 2025-09-11
Poslanec: Sabo, Michal (PS)
Druh vystúpenia: Vystúpenie v rozprave

Dobré ráno, dobrý deň. Vážený pán predsedajúci, vážený pán minister, som rád že ste prišli na tento bod, vážim si to. Vážený pán predseda Najvyššieho kontrolného úradu, kolegyne, kolegovia, Peter ja sa čudujem že si sa na toto dal, ty, hej, Peter. Lebo po tej blamáži, ktorú si si vlastne spravil na výbore pred letom, keď si podal pozmeňovák a potom si ho vlastne s kolegom Šimkom ani vedel vysvetliť, že čo tým pozmeňovákom chcete docieliť. Tak mať tie gule a prísť s týmto, ja ti gratulujem. Otázka znela od kolegyne a kolegu, že kto písal ten pozmeňovák? No ja vám poviem presne kto ho písal. Písal ho Daniel Krátky a ono si akože nie je to raketová veda spojiť si tú pavučinu, pretože Daniel Krátky je veľmi vplyvný, má okolo seba urobenú aj sieť takzvaných médií, ktoré sú síce občianske združenia, ale dokážu molestovať každého kto sa proti Východoslovenskej vodárenskej spoločnosti akokoľvek ozve. Mám s tým osobnú skúsenosť, budem o tom rozprávať neskôr keďže mi aj takí rôzni chlapci parkovali pred barákom. Bol som vypovedať na polícii, lebo na mňa podali trestné oznámenie. To sú také divné maily od právnikov kde bolo napísané, že navrhnite kde a kedy sa stretneme, akože mafiánske praktiky. Už som čakal, že konskú hlavu si nájdem niekde v posteli. A takže autorom tohto pozmeňujúceho návrhu je Daniel Krátky, som o tom presvedčený, vzhľadom na to, že takzvaný puci-palec, teda šéf poslaneckého klubu strany HLAS je v dozornej rade, ak sa nemýlim, vodárenskej spoločnosti. Tie línie si pospájať to naozaj nie je teda náročné, takže vieme kto písal ten pozmeňovák. Ako je v súlade s tým čo hovoril pán predseda Najvyššieho kontrolného úradu, tak to si môžeme povedať tiež, lebo keď minister Taraba na začiatku mal ten šľachetný cieľ, teda že štát bude mať väčší dohľad nad vodárenskými spoločnosťami, že sa zamedzí skrytej privatizácii vody, že bude väčšia kontrola nad tým do čoho môžu investovať a do čoho majú investovať vodárenské spoločnosti, tak to bol naozaj ten šľachetný záujem aj ministra životného prostredia aj nás, pretože sme jednak vyvolali tú diskusiu na základe správy Najvyššieho kontrolného úradu, aj sme mali pomerne veľa mediálnych výstupov, aj sme venovali veľa času a energie do toho, aby táto novela prišla do parlamentu. No a pozmeňujúci návrh pána poslanca Kalivodu z HLAS-u toto celé chce storpédovať, presne tak ako to povedal pán predseda Najvyššieho kontrolného úradu. V skratke, hlavným zámerom novely teda bolo ustanoviť, aby vlastníkom verejného vodovodu a verejnej kanalizácie mohla byť obec, iba obec. Právnická obec výhradne s majetkovou účasťou obcí alebo štát. Pozmeňovák ide proti. Vlastníctvo môže teoreticky nechať v súkromných rukách. Po druhé, zámerom bolo tiež zaistiť, aby príjmy z regulovaných činností teda za dodávky pitnej vody a odvádzanie odpadovej vody mohli byť použité výhradne na financovanie tejto regulovanej činnosti, teda aby sa predišlo praktikám kedy príjmy z pitnej vody išli na reklamu, na Pí Ár , na stavbu ihrísk a rôzne nesúvisiace veci s vodárenstvom. A teda pán Kalivoda s jeho pozmeňovákom, ktorý nepísal, ide opäť proti a zisk z pitnej vody pôjde na citujem: "plnenie povinností podľa osobitných predpisov" čo opäť môže byť eldorádo hocičo. Hej, že škrtnite zápalkou a čokoľvek si zaželáte pri pohľade do plameňa to bude splnené, hej, magicky. Peter, nekrúť tou hlavou, ale akože aké nezmysly hovorím, pod čiarou ... (Reakcia z pléna.) Peter, dokelu, pod čiarou je ako príklad, že by sa to mohlo použiť podľa zákona, podržte sa, o sociálnom fonde. Čo to má spoločné s vodárenstvom sociálny fond. Vodárenstvo, obnova, údržba, stavba rúk. Čo má sociálny fond s týmto spoločné. Čiže keď si túto poznámku pod čiarou, a teda diabol sa skrýva v detailoch, hej, keď si to prenesieme do znenia, tak to by mohlo znamenať, že teda prímy z regulovanej činnosti by mohlo možno možné použiť na stravovanie zamestnancov nad rozsah stanovený osobitnými predpismi, na dopravu do zamestnania a späť, na účasť na kultúrnych a športových podujatiach, na rekreácie a služby, ktoré zamestnanec využíva na regeneráciu pracovnej sily. Možno potom čo postavia nejaký kilometer alebo niekoľko metrov tej novej vodovodnej rúry, pravda. Na športovú činnosť dieťaťa zamestnanca nad rozsah ustanovený osobitnými predpismi, na zdravotnú starostlivosť, na sociálnu výpomoc a peňažné pôžičky, na doplnkové dôchodkové sporenie okrem príspevku na doplnkové dôchodkové sporenie, ktorý je zamestnávateľ povinný platiť podľa osobitného predpisu. Na servisné poukážky, alebo na tovary a služby dodávané alebo poskytované registrovaným sociálnym podnikom a na ďalšiu realizáciu podnikovej sociálnej politiky v oblasti starostlivosti o zamestnancov. Čiže také isté ale iné, ako to čo bolo pôvodne v tom pozmeňováku, ktorý prišiel pred letom. Lebo tam pôvodne poslanci HLAS-u navrhovali, aby vodárenské spoločnosti mohli zisk získaný z regulovanej činnosti použiť na účely spojené s regulovanou činnosťou, pričom nevedeli presne špecifikovať čo sú to podporné a doplnkové činnosti, aj napriek tomu, že sme sa na výbore pýtali, tak tam bolo také akože divné niečo medzi habkaním a spotením sa, hej. Ja som zvedavý, napríklad pán poslanec Hazucha, my sme viedli niekoľko krásnych akademických debát na túto tému. No naozaj ma zaujíma. že čo na toto vy poviete, že aký je váš úprimný názor na tento pozmeňujúci návrh. Vystúpite, teším sa, fakt sa teším. Lebo od vás si to veľmi rád vypočujem. Tiež by ma zaujímalo, aký názor na tento pozmeňujúci návrh má minister životného prostredia, ktorý tu zase nie je. Kde? Aha, tu je. Aký konkrétny názor na tento pozmeňujúci návrh má pán minister Taraba vzhľadom na to, že my sa teda v mnohom logicky nezhodneme, ale v tomto ja som bol šťastný, že vyvinul pán minister takú iniciatívu a že tak sa do toho vrhol a v mnohom som mu dal za pravdu. Je pravda aj to čo povedal pán Andrassy, že, áno, ten zákon nie je dokonalý, že sú tam ešte sivé zóny, že sú tam diery, že mohol by byť dokonalejší. Ale ako prvý krok je to fajn, okej. My máme s kolegyňou Hanuliakovou pripravený aj náš pozmeňujúci návrh, ktorý dnes ešte prednesiem v tomto pléne. Ale vzhľadom na to, že debata je živá a ja chcem počuť aj pána poslanca Hazuchu, aj ďalších kolegov, prípadne budem rád keď sa opäť do diskusie zapojí aj pán predseda Andrassy. Kolegovia, ktorí máte osobnú skúsenosť s tými gaunermi z Východoslovenskej vodárenskej spoločnosti a síce pán Andrassy vo svojom úvodnom slove povedal, že nechce používať ostré slová. Kamaráti, máme výrokovú imunitu, môžeme to povedať tak ako to je. Páni z Východoslovenskej vodárenskej spoločnosti sú gauneri, sú to mafiáni, ľudia, ktorí zastrašujú, ktorí vydierajú, ktorí podvádzajú, ktorí falšujú, ktorí na základe toho, že poslanec Národnej rady, ktorý háji záujmy ľudí, bez ohľadu na to či ich volili alebo nevolili, ale my hájime záujmy, najlepší záujem a verejné dobro ľudí tejto republiky, tak on na mňa pošle políciu, nechá ma molestovať na vypočúvaní ako keby som nemal inú prácu tu v parlamente. Jednoducho takéto praktiky majú títo páni, ja by som povedal ešte aj ostrejšie slovo, ale chcem byť džentlmen. Z Východoslovenskej vodárenskej spoločnosti, ktorí vovádzajú starostov a starostky do omylu, falšujú pri valných zhromaždeniach, dávajú podpisovať fiktívne prezenčky, ktoré potom sfalšujú, aby si prispôsobili politiky sami sebe, to sú ich praktiky. A títo ľudia napísali pozmeňujúci návrh, ktorý predložil pán poslanec Kalivoda. Ja som prekvapený z toho, že sa na to dal, nepríjemne prekvapený a v tomto momente končím svoje vystúpenie. Ešte sa prihlásil samozrejme ešte raz aj s tým pozmeňujúcim, ale kolegovia, poďme na to.